kardosdrur/scandi-wiki huggingface dataset:
Inkommensurabilitet

Inkommensurabilitet er det, der ikke kan sammenlignes med samme mål. Oprindeligt (i matematik og geometri) størrelser der ikke kan deles et helt antal gange ved brug af samme enhed.

Den første figur hvor det blev erkendt, kan have været kvadratet, hvor forholdet mellem diagonalen og siden er konstant: 1,4142....(kvadratroden af 2 (√2)). Skønt det må have været kendt tidligere, rystede det grækerne, da det gik op for dem. Det omstyrtede deres filosofi om at alt i universet kunne udtrykkes i forhold mellem hele tal (de rationale tal), og de forsøgte endda (håbløst) at holde det skjult. Denne nye inkommensurabilitet (i dag de irrationale tal) og den iboende uendelighed (uendelige decimal) betød så, at verden ikke kunne deles i sine mindste dele, som de jo havde tænkt (gr. Atomos, udelelig)!

I dag ”splitter” vi jo Atomerne ad i deres mindste dele på CERN anlægget (se bl.a. symmetri-brud om de mindste dele).

Andre interessante konstanter:

 Det gyldne snit; fi (φ ) 1,6180...
 Forholdet mellem omkreds og diameter i en cirkel; pi ( π) 3,1428....

Videnskabsteoretisk 
Videnskabsteoretisk set knyttes inkommensurabilitet til uoversættelighed imellem to forskellige systemers begrebsbrug i tilgangen til samme emne, objekt(er) eller objektfelt i Thomas Kuhns version. Det betyder i sidste ende at disse systemer bliver uforenelige.

Se også 

 Matematisk konstant
 Beregnelige tal

Henvisninger

Eksterne henvisninger 

 Selections from Julia E. Diggins, String, Straightedge, and Shadow Viking Press, New York , 1965: The unspeakable tragedy

Litteratur 

 Tiedemann, Anker (2002), Den gyldne femkant. 

Filosofi
Kongernes Lapidarium

Kongernes Lapidarium  er et museum, et lapidarium (lat. lapis sten), med skulpturer, naturstensfigurer og gipsmodeller i Christian 4.s Bryghus på Slotsholmen ved Frederiksholms Kanal i København – tæt ved Christiansborg og Det Kongelige Bibliotek. Lapidariet blev officielt åbnet af dronning Margrethe og kulturminister Marianne Jelved den 3. juni 2014.

Udstillingerne 
Bryghuset har været lukket for offentligheden i århundreder, men fremviser nu næsten 400 stenskulpturer og gipsafstøbninger, som gennem historien har tjent som magtmanifestationer for regenterne. Udstillingen dækker 4.000 kvadratmeter. 

Første etage har særlig fokus på kong Frederik V's tid. Ved indgangen ses en samling af 70 nordmænd og færinger, som oprindelig var opstillet i Nordmandsdalen ved Fredensborg Slot. De var af Johann Gottfried Grund (†1796) efter forlæg af den norske træskærer og postkører Jørgen Christensen Garnaas (†1798). Nye kopier af billedhuggeren Erik Erlandsen er siden 2002 opstillet i dalen. 

Derefter følger skulpturer fra Amalienborg, Johannes Wiedewelts skulpturprogram fra Brede Allé i Fredensborg slotshave, samt billedhuggeren J.F.J. Salys  rytterstatue af Frederik V i gips. Her ses også Abraham César Lamoureux' originale rytterstatue af Christian V i bly – oprindelig dækket med bladguld. Den mere kendte kopi står i dag på Kongens Nytorv.

Anden etage, det såkaldte Stenloft, er et slags åbent depot, hvor nye gipsafstøbninger og kopier opbevares, og hvor stukkatører og håndværkere vil komme til at arbejde med genstandene. Her ses menagerier, skulpturer fra antikkens mytologi, trofæopsatser, våbenskjolde og monogrammer.

Galleri

Referencer

Eksterne henvisninger

 Officiel hjemmeside 
 "Lapidarium i Christian 4.s Bryghus"  på HistorieOnline.dk 



Museer i København
Etableret i 2014
Slotsholmen
Soltendieck

Soltendieck er en kommune i Samtgemeinde Aue i den sydlige del af Landkreis Uelzen i den nordøstlige del af tyske delstat Niedersachsen, og en del af Metropolregion Hamburg. Kommunen har et areal på godt 34 km², og en befolkning på godt 1.000 mennesker.

Geografi 
Kommunen ligger på Lüneburger Heide, og består ud over Soltendieck, af landsbyerne (med deres omgivelser) Bockholt, Heuerstorf, Kakau, Kattien, Müssingen, Thielitz og Varbitz, der frem til 1972 var selvstændige kommuner.

Eksterne kilder/henvisninger 

 Kommunens websted. 
 Befolkning 31. december 2013 (Tabel K1020014) Landesbetrieb für Statistik und Kommunikationstechnologie Niedersachsen, 102 Bevölkerung - Basis Zensus 2011. Tysk hjælpeside til statistikken
Najd

Najd (også Nejd, arabisk نجد, Naǧd) er en region omfattende Den Arabiske halvøs centrale dele, et 1,1 millioner km² stort højplateau, som omfatter Saudi-Arabiens kerneområde med hovedstaden Riyadh og byen Afif.

Nejd blev i midten af 1700-talet centrum for wahhabitterne, som under Ibn Saud i høj grad medvirkede til at udvide det saudiske rige. I 1921 blev Nejd et sultanat og i 1927 et kongerige. Det forenedes 1932 med kongeriget Hejaz, som fra 1926 også var styret af ibn Saud, og de to lande dannede derved kongeriget Saudi-Arabien.

Eksterne henvisninger 

 Den Store Danske Encyklopædi: al-Najd
 

Saudi-Arabiens regioner
Muhammed ibn Saud

Muhammed ibn Saud (محمد بن سعود) (død 1765) var en arabisk leder, som herskede i Najd med hovedstaden Diriyah nogle kilometer nord for det nuværende Riyadh i Saudiarabien og det første betydningsfulde medlem af huset Saud, Saudiarabiens nuværende kongehus. Muhammeds far Saud var emir i Diriyah (1720-1725).

Sammen med den religiøse leder Muhammad ibn Abd al-Wahhab skabte han et arabisk rige, som omfattede store dele af det senere Saudiarabien. Han styrede riget fra 1735 og frem til sin død i 1765.

Magtalliance med Muhammad bin Abdul-Wahhab 
Hans oprindelige magtbase var byen Ad-Diriyyah. Her mødte han Muhammad ibn Abd al-Wahhab, som kom til Ibn Saud for at få beskyttelse. Muhammad ibn Saud gav dette og de to besluttede at arbejde sammen for at gennemføre Ibn Abdel Wahhabs ideer om at rense islam fra de (efter hans opfattelse af) innovationer (læs: kætterier) i dennes praksis og at bringe den tilbage til sin "rene" form. De dannede en alliance i 1744, som blev formaliseret ved, at Muhammads bin Abdul-Wahhabs datter blev gift med Abdul Aziz, søn og efterfølger af Ibn Saud. Siden har efterkommerne fra Muhammad bin Saud og efterkommerne af bin Abdul-Wahhab, Al-ash-Sheikh, været tæt forbundne.

Ved hjælp af Ibn Abdul-Wahhabs ideologi lykkedes det Ibn Saud at etablere Saudiernes Hus som ledende blandt andre slægter på den arabiske halvø. Brugen af religion som grundlag for legitimitet adskildte Sauds Hus fra naboklanerne og etableredede den fornødne støtte.

Den første saudiske stat 
Mens området var under det osmanniske riges herredømme, betragtes Ibn Saud som grundlæggeren af, hvad der senere blev kendt som den første saudiske stat. Måden, han etablerede sin regering på, har fungeret som model for herskerne i Saudis hus til nutiden. Regeringen var baseret på islamiske principper og udnyttede shura. Han styrede indtil sin død i 1765 og derefter blev hans søn, Abdul-Aziz bin Muhammad, den nye hersker af den første saudiske stat.

Noter 

Huset Saud
Personer fra Saudi-Arabien
Sharif

Sharif (arabisk: شريف, sharīf, «ætling», tidligere stavet sherif) er en arabisk ærestitel, som benyttes for ætlinge af profeten Muhammed.

I den sunnitiske del af den arabiske verden benyttes sharif om ætlinge af Hasan ibn Ali på tilsvarende måde, som sayyid benyttes for ætlinge af Hussein ibn Ali. Både Hasan og Hussein var børnebørn af profeten Muhammed, gennem ægteskabet mellem hans nevø Ali og datter Fatima. Fremstående sunnitiske sharifdynastier var idrisiderne og saadierne i Marokko, samt zaydittene i Yemen. I dag er den eneste tilbageværende sharifslægt den regerende kongeæt i det hashimitiske kongedømme Jordan, hvis navn kommer fra Banu Hashim; den del af stammen qureish, som profeten Muhammed tilhørte.

Shiitter benytter sayyid og habib for ætlinge af både Hasan og Hussein.

Medlemmer af den hashimitiske slægt besad mellem 1201 og 1925 embedet Sharif af Mekka og mellem 1916 og 1925 titlen konge af Hejaz. Efter 1. verdenskrig beherskede de ved siden af Hejaz (til 1925) også Irak (til 1958), Jordan (fra 1921) og Syrien (til 1920).

Islam
Titler
Ali ibn Hussein af Hijaz

Ali ibn Hussein (født 1. januar 1879, død 14. februar 1935) var konge af Hijaz og sharif af Mekka fra oktober 1924 til december 1925. Han var den ældste søn af Hussein bin Ali, sharif af Mekka, den første konge af Hijaz.

Da han tiltrådte som konge, arvede han også titlen sharif af Mekka. 

Han deltog blandt andet i araberopstanden under 1. verdenskrig mod Det osmanniske rige sammen med sin far. Ali og hans familie flygtede til Irak i 1925, da Ibn Sauds styrker indtog Jeddah, og flyttede senere til Transjordan, hvor hans broder Abdullah regerede som emir.

Han havde en søn Abd al-Ila'h og fire døtre. Hans datter Aliya bint Ali var gift med kong Ghazi af Irak.

Referencer 

Personer fra Saudi-Arabien
Personer fra Mekka
Hussein bin Ali

Hussein ibn Ali (født 1854 i Mekka, død 4. juni 1931 i Amman) var emir af Mekka samt konge af Hijaz 1916-1924.

Hussein tilhørte den hashimitiske slægt og blev i 1908 af osmannerne indsat som emir i Mekka. I forbindelse med den arabiske opstand under 1. verdenskrig erklærede han sig i 1916 efter aftale med englænderne og med hjælp af Lawrence af Arabien selvstændig i forhold til Det osmanniske rige, indtog de osmanniske garnisoner i Mekka og Jeddah og antog samme år titel som konge af Hijaz. Hans planer om et "Storarabien" mislykkedes imidlertid, og i 1924 måtte han som følge af et angreb fra emiren Ibn Saud i Najd abdicere til fordel for sin ældste søn Ali. Ved kalifatets afskaffelse ved Kemal Atatürk i 1924 erklærede Hussein sig som kalif, men kravet på kaliftitlen fik en blandet modtagelse, og han blev forvist til Cypern. Han døde i Amman i Jordan.

Husseins anden søn Abdullah blev emir i Transjordanien, senere konge af Jordan (1921-1951), og hans tredje søn Faisal blev konge af Irak (1921-1932).

Kilder 
 Svensk uppslagsbok 1955

Personer fra Saudi-Arabien
Emirer
Visitkort

Et visitkort, er lille kort på størrelse med et Dankort, som forretningsfolk bruger til hurtigt at udveksle kontakt informationer, som navn, telefon nr. og adresse. I nyere tid er mange også begyndt at tilføje hjemmesider, facebook sider og QR koder. De er ofte brugt ved formelle introduktioner. Et dansk visitkort har typisk størrelsen 90x55 mm.

Typer af visitkort
Visitkort blev traditionelt opdelt i tre typer: Forretningskort, repræsentantkort og personlige visitkort. Forretningskort fremhæver firmaets navn, mens medarbejderens navn står med mindre typer. De var tidligere normalt større, 60×108 mm eller 74×105 mm. På repræsentantkort er repræsentantens navn sat med større typer end firmanavnet og på egentlige visitkort står kun navn, evt. titel og adresse og evt. telefonnummer.

Historisk
Tidligere var der forskel på mænds og kvinders visitkort. Mænds var omkring 55×90 mm, mens kvinders var mindre, omkring 45×80 mm. Meget mindre kort har været anvendt, ned til 35×60 mm (for mænd). Mænds visitkort var sat med antikvaskrifter eller grotesk, hvorimod kvinders kort var sat med ”mere sirlige skrifter”, som det hedder i Selmars Typografi. Her tænkes på kursive skrifter og egentlige skriveskrifter. Ungpigenavnet var også gerne angivet.

Visitkort var normalt meget minimalistiske i deres layout. I dag trykkes de derimod gerne i farver og gerne med firmalogoer eller andre illustrationer. Fornemme visitkort skal i dag trykkes med dybtryk, især ståltryk, en teknik, som kun få firmaer benytter i dag, så den type kort er temmelig eksklusive. 

Der var tidligere udviklet en art kodesprog omkring visitkort. Når man ”kom på visit” afleverede man sit visitkort til tjeneren. Kortet var mærket, f.eks. med ombuk af et bestemt hjørne på en bestemt måde, således at formålet med visitten kunne aflæses af modtageren.

Henvisninger
 s. 388-408 i Selmars Typografi – kapitlet Almindelige Brugsformer i Accidenser af Viggo Hasnæs, København 1938
 Scanorama, Card sharp, maj 1992

Se også

 Carte-de-visite

Trykke- og skrivepapir
Publikationer
Identitetsdokumenter
Kongeriget Hijaz

Kongeriget Hijaz (, Mamlakat al-Ḥijāz) var en stat i regionen Hijaz i det nuværende Saudi-Arabien, som eksisterede 1916-1932. Riget styredes først af den hashimitiske slægt og erobredes senere af ibn Saud.

Selvstændighed fra det sammenbrudte Osmanniske rige opnåedes i 1916, under 1. verdenskrig som følge af den af briterne støttede arabiske opstand. Sharif Hussein ibn Ali, som allerede var den regionale hersker i området omkring Mekka, gjorde oprør mod tyrkerne og udråbte sig til konge, hvilket efterfølgende anerkendtes ved freden i Sèvres i 1920 mellem Tyrkiet og sejrherrerne i 1. verdenskrig.

Efter en krig i 1925 mod nabolandet Sultanatet Nejd, som blev regeret af ibn Saud, faldt riget i fjendens hænder, den hashimitiske konge blev fordrevet, og ibn Saud skabte en union mellem Hijaz og Nejd, hvor han fra 1927 var konge i begge lande. I 1932 fusioneredes de to stater til Saudi-Arabien, hvorved kongeriget Hijaz formelt ophørte at eksistere. En mindre del af landet indlemmedes dog i Transjordan (senere Jordan).

Konger af Hijaz

Hashimitiske slægt 
 Hussein ibn Ali 1916–1924
 Ali ibn Hussein 1924–1925

Saudiske slægt 
 ibn Saud 1926–1932

Noter 

Etableret i 1916
Ophørt i 1932
Saudi-Arabien
Hijaz
Hijaz
Bent Kjær Jensen

Bent Kjær Jensen (6. juni 1947 i Odense) er en dansk tidligere fodboldspiller.

Karriere 
Bent Jensen spillede for B.1913 (1964-69) samt den franske Ligue 1-klub Girondins Bordeaux. (1970-72) og for den tyske klub Eintracht Braunschweig i Bundesligaen (1972-73). Han spillede derefter i Austria Klagenfurt (dagens FC Kärnten) (1973-75) inden han flyttede hjem til Odense, hvor han spillede sin sidste kamp for B. 1913 i 1978.Han opnåede 20 A-landskampe for Danmarks fodboldlandshold og scorede 13 mål, der af tre hattrick: Han scorede tre mål i 6-0-sejren over Bermuda i 1969 og tre mål i 5-2-sejren over Finland i 1969 samt i sin afskedskamp inden overgangen til fransk fodbold tre mål i 5-1-sejren over Bermuda samme år.

Referencer

Eksterne henvisninger 
 

Fodboldspillere fra Danmark
Fodboldlandsholdsspillere fra Danmark
Fodboldspillere fra Boldklubben 1913
Fodboldspillere fra Eintracht Braunschweig
Fodboldspillere fra Girondins Bordeaux
Fodboldspillere fra FC Kärnten
Personer fra Odense
Parlamentsvalget i Storbritannien 1931

Parlamentsvalget i Storbritannien 1931 blev afholdt den 27. oktober 1931. Valget blev holdt midt under den store depressionen. Ramsay MacDonalds Labour-regering havde ikke kunne løse den økonomiske krise og den 24. august 1931 gik regeringen af. MacDonald blev udnævnt på ny samme dag, denne gang som leder af en national samlingsregering. Hvilket førte til at MacDonald, og de som fulgte ham. blev smidt ud fra partiet. Som en følge af dette blev partiet delt i to, Labour Party og National Labour Party).

På grund af splittelsen, samt at den tidligere Labour-regering ikke lykkes med at håndtere den økonomiske krise, faldt stemmetallet for Labours kraftig, og de konservative, under ledelse af Stanley Baldwin, fik en stor majoritet. Ramsay MacDonald fortsatte imidlertid som premierminister frem til 1935.

Storbritannien 1931
Storbritanniens politik
Leïla (film)

Leïla er en dansk film fra 2001 instrueret af Gabriel Axel efter manuskript af Gabriel Axel og Bettina Howitz.

Handling 

Nils, en ung dansker, er på en velfortjent ferie i et land langt mod syd. Han er indstillet på at have det sjovt i sin ferie og er åben overfor de muligheder, der er foran ham. Han er 23 år. Hvad han ikke er forberedt på er at møde den store kærlighed. Allerede dagen efter sin ankomst til Marokko støder han på den smukke Leïla, en ung berberpige, der netop har fejret sin 16 års fødselsdag. Dette møde bliver skæbnesvangert for dem begge.

Medvirkende 
 Mélanie Doutey som Leïla, 16 år
 Arnaud Binard som Nils
 Malika El-Omari som Moona
 Azedinne Bouayad som Brahim
 Christian E. Christiansen som Nils' ven
 Mads Knarreborg som Nils' ven
 Michel Bouquet som Fortæller

Referencer

Eksterne henvisninger 
 

Danske film fra 2001
Dramafilm fra Danmark
Film instrueret af Gabriel Axel
Ben Houge

Ben Houge (født 1974) er en amerikansk komponist og lyddesigner, som blandt andet har komponeret musik til spil i Half-Life-serien og Arcanum: Of Steamworks and Magick Obscura.

Han modtog sin bachelor i musikteori på St. Olaf College, magistergrad indenfor musik på University of Washington og underviser på Berklee College of Music.

Udvalgt diskografi 
 Leisure Suit Larry: Love for Sail! (1996)
 Leisure Suit Larry's Casino (1998)
 King's Quest: Mask of Eternity (1998)
 Gabriel Knight 3: Blood of the Sacred, Blood of the Damned (1999)
 Half-Life: Opposing Force (1999)
 Arcanum: Of Steamworks and Magick Obscura (2001)
 Brothers in Arms: Road to Hill 30 (2005)
 Tom Clancy's EndWar (2008)

Referencer

Eksterne henvisninger 
 
 

Komponister fra USA
Personer fra Nebraska
Parlamentsvalget i Storbritannien 1950

Parlamentsvalget i Storbritannien 1950 var det første parlamentsvalg i Storbritannien efter en hel mandatperiode med Labour-regeringer.

Valget resulterede i et mindre flertal for Labour, de havde fem mandater mere end det som var nødvendigt for flertal. Der blev udlyst et nyvalg allerede i 1951.

Totalt antal afgivne stemmer: 28.771.124. Alle partier med mere end 2000 stemmer vises i tabellen. Det konservative partiet inkluder Ulster Unionist Party.

Storbritannien 1950
Storbritanniens politik
Parlamentsvalget i Storbritannien 1951

Parlamentsvalget i Storbritannien 1951 var et valg til det britiske Underhus som fandt sted den 25. oktober 1951. Dette skete kort efter forrige valg i 1950. Labour Party havde året før vundet valget med et knebent flertal, og Labour-regeringen udskrev nyvalg i håb om en øget tilslutning. Selv om Labour øgede antallet af stemmer, så tabte partiet mandater i parlamentet, og mistet flertallet til det Konservative Parti. Det liberale parti mistede mere end to tredjedele af stemmerne, og blev fjerde største parti efter National Liberal Party.

Resultater 

Totalt blev der afgivet 28.596.594 stemmer. Resultaterne for Det konservative parti omfatter også resultaterne for Ulster Unionist Party.

Storbritannien 1951
Storbritanniens politik
Wrestedt

Wrestedt er en kommune i Samtgemeinde Aue i den sydlige del af Landkreis Uelzen, i den nordøstlige del af tyske delstat Niedersachsen. Kommunen er en del af Metropolregion Hamburg, og huser Samtgemeindens admistration. Den har et areal på godt 140 km², og en befolkning på godt 6.500 mennesker.

Geografi 
Wrestedt ligger på Lüneburger Heide og krydses af Elbe-Seitenkanal og floden Stederau, der føres under kanalen i en tunnel lige øst for byen.
Kommunen var indtil 2011 centrum i Samtgemeinde Wrestedt bestående af kommunerne Stadensen, Wieren og Wrestedt.

Inddeling 
Kommunen Wrestedt består af landsbyerne Bollensen, Breitenhees, Drohe, Emern, Esterholz, Gavendorf, Groß Pretzier, Hamborg, Kallenbrock, Kahlstorf, Klein Bollensen, Klein London, Klein Pretzier, Könau, Kroetze, Kroetzmühle, Lehmke, Nettelkamp, Niendorf II, Nienwohlde, Ostedt, Stadensen mit dem Wohnplatz Streuberg, Stederdorf, Wieren og Wrestedt.

Eksterne kilder/henvisninger 

 Kommunens websted.
 Befolkning 31. december 2013 (Tabel K1020014)  Landesbetrieb für Statistik und Kommunikationstechnologie Niedersachsen, 102 Bevölkerung - Basis Zensus 2011. Tysk hjælpeside til statistikken
Pigen Gogo

Pigen Gogo også kendt som Taxa eller 79 of Station er en islandsk film fra 1962, instrueret af Erik Balling.

Handling 

Hovedpersonen er en taxachauffør med kaldenummeret 79. 'Stödin' betyder centralen, hvor telefondamen råber til ham, mens han holder pause: "79 af stödinni"

Medvirkende 
Kristbjörg Kjeld som Gogo
Gunnar Eyolfsson som Ragnar
Róbert Arnfinnsson som Gudmundur
John Teasy som Bob
Helga Löve
Emelia Jonasdottir
Regina Thordardottir
Haraldur Björnsson
Baldwin Halldorsson
Lawrence W. Schnepf

Eksterne henvisninger 
 

Film fra 1963
Film fra Island
Film instrueret af Erik Balling
Nustrup Kirke

Nustrup Kirke er beliggende i landsbyen Nustrup i Nustrup Sogn, Haderslev Stift. Kirken er bygget omkring år 1100 og er flere gange ombygget og udvidet. Kirkegården er fra 1857.

Om kirken 
Nustrup Kirke er bygget omkring år 1100. Den består af en romansk apsis, kor og skib. Apsis og koret menes ombygget i senromansk-unggotisk tid omkring 1250-75. Der er våbenhus foran syddøren, og i vest er tårnet fra sengotisk tid. Kirkens er hovedsageligt bygget af munkesten. I våbenhuset er dog også brugt kvaderstensmateriale. Det ydre blev dog ombygget i 1777-78 og skalmuret med røde teglsten. Kirken er flere gange blevet restaureret blandt andet i 1951-53, hvor vinduesrammerne af jern med blysprosser afløste støbejernsrammerne fra 1853.

På syd- og østsiden af tårnet er der med jernankre fastsat årstallene 1735 og 1767. Det første årstal henviser til en reparation, det andet markerer påbegyndelsen af spiret af bly. I 1609 brændte spiret, og den nuværende er derfor opført i samme år. Klokken i tårnet er fra 1852.

I kirkens våbenhus er en mindetavle over faldne under 1. verdenskrig, der kom fra egnen og en fane fra DSK i Nustrup. Der er i kirken flere grave og mindesmærker. Kirkens altertavle er fra omkring 1475. Prædikestolen er fra omkring 1575. Dens relieffer er dog ændret i løbet af 1600-tallet. Granitdøbefonten er i romansk stil. Der har tidligere været kamin i sydgavlens venstre side; denne stammede muligvis fra ombygningen i 1777-78, men er nu nedrevet. Kirkens orgel blev leveret i 1893 og blev bygget af Marcussen & Søn, senere udvidet i 1944 og ombygget under restaurationen i 1950'erne.

Rundt om kirken ligger kirkegården, som blev placeret her i 1857. Den er senere blevet reguleret og senere igen udvidet.

Galleri

Referencer

Eksterne henvisninger 
 
 Nustrup Kirke på KortTilKirken.dk

Kirker i Haderslev Stift
Kirker i Haderslev Amt
Kirker i Haderslev Kommune
Michael Hoenig

Michael Hoenig (født 4. januar 1952) er en tysk musiker og komponist, som har komponeret musik til film, tv-serier og flere spil. Derudover har han blandt andet også medvirket i bandsene Tangerine Dream og Agitation Free.

Udvalgt diskografi

Album 
 Departure from the Northern Wasteland (1978)
 Xcept One (1987)
 The Blob  (soundtrack, 1988)

 med Tangerine Dream
 Bootleg Box Set Vol. 1 (2003)

 med Manuel Göttsching
 Early Water (1997)

 som producer
 Lovely Thunder (Harold Budd, 1986)

Filmografi 
 Koyaanisqatsi (1982)
 Jagten på Nilens juvel (med Jack Nitzsche, 1985)
 9 1/2 uge (med Jack Nitzsche, 1986)
 The Gate (1987)
 The Blob (1988)
 Dracula 3000 (2004)

 Tv-serier
 Dark Skies (1996–97)
 Mannions distrikt (2000–04)

 Computerspil
 Baldur's Gate (1998)
 Baldur's Gate: Tales of the Sword Coast (1999)
 Baldur's Gate II: Shadows of Amn (med Inon Zur, 2000)

Eksterne henvisninger 
 
 

Komponister fra Tyskland
Filmkomponister
Keyboardspillere fra Tyskland
Personer fra Hamborg
The Mind Is a Terrible Thing to Taste

The Mind Is a Terrible Thing to Taste er det fjerde studiealbum udgivet af Ministry, den 14 november, 1989.

Numre

Referencer 

Album fra 1989
Metalalbum
Alajuela (provins)

Alajuela er en provins i Costa Rica. Den ligger i den nordlige del af landet, og grænser op til Nicaragua og provinserne Heredia, San José, Puntarenas og Guanacaste. Provinsens administrationscentrum er byen Alajuela. Provinsen har et areal på 9 757,53 km² og et indbyggertal på 848 146 (2011).

Provinsen Alajuela er inddelt i 15 kantoner.

Referencer 

Costa Ricas provinser
Cartago (provins)

Cartago er en provins i Costa Rica. Den ligger i de nordlig centrale dele af landet, og grænser op til provinserne Limón i øst og San José i vest. Provinsens administrationscentrum er byen Cartago. Provinsen har et areal på 3 124,61 km² og et indbyggertal på 490 903 (2011).

Provinsen Cartago er inddelt i otte kantoner.

Referencer 

Costa Ricas provinser
Guanacaste

Guanacaste er en provins i Costa Rica. Den ligger i den nordveste del af landet, og grænser op til Nicaragua og provinserne Alajuela og Puntarenas. Guanacastes administrationscentrum er Liberia. Provinsen har et areal på 10 141,53 km² og et indbyggertal på 326 953 (2011).

Navnet Guanacaste kommer fra guanacastetreet (Enterolobium cyclocarpum), Costa Ricas nationaltræ, som er normalt i provinsen.

Guanacaste er inddelt i 11 kantoner.

Referencer 

Costa Ricas provinser